kardosdrur/scandi-wiki huggingface dataset:
Christen Erichsøn

Christen Erichsøn (født 26. september 1639 i Viborg, død 29. juni 1711) var sognepræst ved Sortebrødre Kirke, men blev siden mest kendt som lokalhistoriker.

Hans far var købmand Erich Nielsen Hollænder. Christen gik på byens lærde skole, han blev student og siden uddannet præst. Fra 1670 præst ved Sortebrødre Kirke og indtil sin død. Han var fra 1699 tillige provst for Fjends Herred.

Han var gift med Anna Ostenfeld, en datter af den tidligere sognepræst ved Sortebrødre Kirke, Jens Ostenfeld.

Christen Erichsøns store kærlighed til sin fødeby udmøntede sig i godgørenhed imod kirkerne. To store messingstager i Dommerby Kirke bærer hans navn samt årstallet 1710. Til sin egen kirke forærede han flere stykker jord, ligesom han ydede store bidrag til tårn og spir til Sortebrødre Kirke.

Men ikke mindst var han interesseret i byens historie, og udarbejdede gennem adskillige år et manuskript på grundlag af dokumenter. Christen Erichsøn udlånte manuskriptet til sin søn, rektor Jens Ostenfeld, som overlod det til Christen Lassen Tychonius som var præst i Skive, og stærkt interesseret i historie. Desværre opstod en brand i Skive den 10. juli 1715, og manuskriptet gik op i røg. Kun et mindre uddrag, som Christen Erichsøn havde udarbejdet i 1709, var i behold.

Ved den store brand i Viborg i 1726 blev en stak kopierede breve hevet ned i en brønd, for aldrig siden at dukke op igen. Således var kun uddraget på 42 sider tilbage, og disse sider blev udgivet i 1727 under titlen Viborg Byes Beskrivelse. Det originale manuskript befinder sig på Det Kongelige Bibliotek. Bogen blev optrykt i 1925 med forord af Jeppe Aakjær, og med fornyet udgivelse i 1984.

Bogens oplysninger om byens forsvundne kirker har været en hjælp for arkæologer, men også oplysninger om de eksisterende kirker har været værdifulde.

En vej i Viborg fik i 1930'erne navnet Chr. Eriksensvej, dette medførte så mange protester, at de kommunale myndigheder bøjede sig og gav vejen navnet Christen Erichsøns Vej.

Litteratur 
 Viborg Bys Beskrivelse, Christen Erichsøn, 1925
 Viborg by og egn Før & Nu IV, Helmuth Spanggård, 1999

Eksterne henvisninger 
 Dansk Biografisk Lexikon

Danskere i 1600-tallet
Danskere i 1700-tallet
Historikere fra Danmark
Præster fra Danmark
Dansksprogede forfattere fra Danmark
Personer fra Viborg
Nelson Muntz

Nelson Muntz er i Simpsons-universet den største bølle/mobber i Barts klasse. Han bor alene med sin mor, og ventede indtil seriens 16. sæson på, at hans far, der angiveligt havde forladt ham og moderen, ville vende tilbage, hvilket han til sidst gjorde. Han møder sin far i et senere afsnit efter at have boet ved familien Simpsons i et stykke tid.

I et enkelt afsnit er Nelson kæreste med Lisa Simpson, dette holder imidlertid ikke ret længe da Lisas forsøg på at gøre Nelson til en god dreng mislykkedes.

Nelson er især kendt fra replikken 'Hah, ha!' (sagt hånende).

Eksterne henvisninger 

Figurer i The Simpsons
John Martinus

John Martinus (født 27. juli 1939 i København, død 17. august 2016 i København) var en dansk skuespiller.

Han havde ingen skuespilleruddannelse, men gjorde sig alligevel gældende i en række rollefag.

Han har optrådt i en lang række revyer, men er også kendt for mange andre typer roller fra bl.a. Betty Nansen Teatret, Aarhus Teater, Amager Scenen, Nørrebros Teater og Det ny Teater.

Mest kendt er han dog vel nok for rollen i tv-serien Matador som Ingeborgs tidligere mand, Holger Jørgensen.

Filmografi i uddrag 
 Rektor på sengekanten – 1972
 Olsen-banden går i krig – 1978
 Mord i mørket – 1986
 Fede tider – 1996
 Idioterne – 1998
 Bænken – 2000
 Drabet – 2005

Kilde

Eksterne henvisninger 
 
 

Skuespillere fra Danmark
Personer fra København
Torben Jensen (skuespiller)

Torben Jensen (født 29. september 1944 i København; død 2. november 2018) var en dansk skuespiller. Han var uddannet fra Odense Teaters Elevskole i 1970. Nogle år senere rejste han til København, hvor han fik en række roller på bl.a. Folketeatret, Aveny Teatret, Det ny Teater og Bristol Teatret.

Fra tv huskes han nok bedst som skurk i Guldregn (1986), i rollen som skibsreder John Sparking i Een gang strømer... (1987) og som Herman, Citybilens usympatiske direktør, i serien TAXA (1997-1999). Torben Jensen vandt en Robert for bedste mandlige hovedrolle for Flamberede hjerter i 1987. I filmen Flamberede hjerter spillede han overfor Kirsten Lehfeldt.

I begyndelsen af 1990'erne blev han i nogle år engageret på Det kongelige Teater, men måtte på grund af sygdom og en begyndende sceneskræk trække sig tilbage fra de skrå brædder.

Film i uddrag

Serier 
 Livsens Ondskab (1972) – Niels-Peter
 En by i Provinsen (1977-1980) – den anden fotohandler
 Anthonsen (1984) – den tyvagtige bankdirektør George Møller
 Klitgården (1985) – Bent
 Guldregn (1986) – skurk, som kaldes "Solskærmen" pga. sin hovedbeklædning
 Kaj Munk (1986) – teaterskuespilleren Herodes
 En gang strømer (1987) – skibsreder John Sparking
 To som elsker hinanden (1988) – Sophus Clausen
 Frihedens skygge (1994) – sikkerhedschefen
 Jeg ville ønske for dig (1995) – pensionatvært Knud Nielsen
 En fri mand (1996) – Søren Lambertsen
 Bryggeren (1996-1997) – tjener i Odeon
 TAXA 29 episoder (1997 - 1999) – Herman, Citybilens usympatiske direktør
 Krøniken (2004) – abortlægen, der (ifølge hendes udsagn) forsøger at voldtage klienten Søs

Revyer 
 Det ny Teater, 1975
 Tivoli Frihedens revyer – Århus, 1974

Hæder og pris 
 1987: Robert-statuette for bedste mandlige hovedrolle for Flamberede hjerter (1986)

Bog om Torben Jensen 
 Langvad Nilsson, Jonas (2017): Skurk - et portræt af skuespilleren Torben Jensen.

Referencer

Eksterne henvisninger 
 
 

Skuespillere fra Danmark
Robertprisen for årets mandlige hovedrolle
Personer fra København
Personer i Kraks Blå Bog (afdøde)
Ska punk

Ska punk er en fusion mellem jamaicansk skamusik og britisk/amerikansk punk. Typiske ska punk-bands bruger guitar, trommer, bas og saxofoner.

Genren er generelt kendetegnet ved at være punk i højt tempo krydret med blæseinstrumenter og skamusikkens off-beat-anslag, om end off-beatet ikke er brugt af alle ska punk musikere.

Ska punk er nært beslægtet med Ska-Core, men ska-punken er kendetegnet ved en tættere tilknytning til den traditionelle skamusik end tilfældet er for ska-coren. 

Punk
Punk
Empire State Building

Empire State Building er en 381 meter høj skyskraber, bygget i art deco stil, i New York City. Bygningen blev færdiggjort i 1931 og var de næste 23 år den højeste menneskeskabte struktur. Titlen som højeste bygning i New York bevarede den i 41 år indtil World Trade Center blev bygget. Efter terrorangrebet den 11. september 2001 blev den atter byens højeste skyskraber. Empire State Building har 102 etager.

Bygningen er kendt fra adskillige film, heriblandt King Kong og Gossip Girl.  

Den 28. juli 1945 i tåge kolliderede et B-25 bombefly med Empire State Building på 79. etage, uden at bygningen ramlede sammen. Den ene motor trængte igennem og faldt ud på den anden side. Den anden motor fik en elevatorstol til at falde ned i kælderen, uden at dræbe passagererne. 11 mennesker i Empire State Building og tre om bord på flyet døde, mens 26 personer blev såret, primært brandsår.

Referencer

Eksterne henvisninger 

Skyskrabere på Manhattan
Tintin (figur)

Tintin er titelfiguren i tegneserien Tintin. Han er den heltemodige journalist, der via sit arbejde får færten af en række mysterier og skurkagtigheder, som han går i gang med at opklare.

Tintins ydre karakteristika er først og fremmest det lyse hår med den opretstående tot, der gør ham let genkendelig, selv når han optræder i baggrunden. Han fremtræder meget (næsten urimeligt) ungdommelig med en standardpåklædning bestående af plusfours og sweater, det sidste dog undertiden erstattet af hvid skjorte og slips. Over dette bærer han typisk en cottoncoat.

Han er af natur nysgerrig, og han har forskellige måder at klare opgaverne på. Han kan dels i bedste Sherlock Holmes-stil tænke sig til gådernes løsning, dels kan han med gåpåmod kaste sig frygtløst ind i forskellige hæsblæsende situationer, og endelig går han ikke af vejen for et slagsmål, hvis det bliver nødvendigt.

Han er basalt set positiv, i godt humør og trofast over for sine venner: Hans trofaste hund Terry, hans plejebror Tchang, følgesvenden kaptajn Haddock og den geniale videnskabsmand professor Tournesol.

Inspirationer 

Blandt inspirationskilderne til figuren Tintin nævnes den danske drengespejder og senere skuespiller, Palle Huld, der som 15-årig i 1928 af Politiken blev sendt på en jordomrejse i anledning af 100-året for Jules Vernes fødsel, forfatteren til romanen Jorden rundt i 80 dage. Tanken var at Huld skulle gentage romanfiguren Phileas Foggs rejse og forhåbentlig hurtigere end de 80 dage. Avisen afholdt Hulds udgifter og bragte til gengæld hans reportager fra rejsen i avisen. Begivenheden blev kendt vidt omkring, og Huld fik efter rejsen udgivet en bog om turen med titlen Jorden rundt i 44 dage. Den belgiske Tintin-ekspert, Philippe Goddin, har fastslået, at Huld og hans rejse sandsynligvis har været en af inspirationerne for Hergés figur, der så dagens lys i historien Tintin i Sovjetunionen, der begyndte at udkomme i 1929. Beretningen om Hulds rejse blev bragt i belgiske aviser, som direkte eller indirekte kan have været kendt af Hergé.

Blandt lighederne mellem Huld og Tintin er alderen; Tintins alder angives aldrig i serien, men han fremstilles som en meget ungdommelig person med lyst strittende hår (Hulds var tjavset og rødblondt), hvis beklædning også ligner den, Huld ofte blev fotograferet i. Huld var spejder, hvilket Hergé også havde været, og som Huld, der blandt andet var i Sovjetunionen, kommer Tintin i historierne vidt omkring, heriblandt i Tintin i Sovjetunionen. Denne historie slutter  med, at Tintin modtages i Bruxelles som helt efter begivenhederne; dette kan sammenlignes med den storslåede modtagelse, Huld fik efter hjemkomsten til København.

En anden inspiration har givetvis været Hergés bror, Paul, der var rundhovedet og havde en strithårsfrisure. Inspiration til Tintins eventyr kan også have været inspireret af flere journalister fra den tid, heriblandt franskmændene Joseph Kessel og Albert Londres, der begge rejste meget uden for Europa.

Referencer

Eksterne henvisninger 

Tintin-figurer
Tintin

Tintin henviser til flere artikler
Tintin (serie)
Tintin (figur)
Tintin (seriemagasin)
Børge Møller Grimstrup

Børge Møller Grimstrup (15. februar 1906 i Timring – 30. oktober 1972) var en dansk skuespiller.

Debuterede i 1945 på Frederiksberg Teater.

Var oprindelig uddannet mejerist.

Udvalgt filmografi 
 My name is Petersen – 1947
 For frihed og ret – 1949
 Smedestræde 4 – 1950
 Far til fire i byen – 1956
 Charles' tante – 1959
 Landsbylægen – 1961
 Når enden er go' – 1964
 Mor bag rattet – 1965
 Det er så synd for farmand – 1968
 Olsen-bandens store kup – 1972

Eksterne henvisninger 
 
 

Skuespillere fra Danmark
The Clash

The Clash var et britisk punk-band, som blev dannet i 1976 og gik fra hinanden i 1985.
The Clash var et af de første punk-bands, og har derfor været meget indflydelsesrige for genren. Gruppen er mest kendt for sit tredje album London Calling fra december 1979, som er anset for at være et af de bedste album fra 1980'erne.

The Clash's debutalbum af samme navn gav dem et gennembrud i hjemlandet, men selvom de havde giganten CBS Records i ryggen, lykkedes det ikke for dem at få det store internationale gennembrud, før de udsendte London Calling i 1979. Denne dobbelt LP står i dag som en af rockmusikkens helt store klassikere og er ofte placeret mellem de 20 bedste LP'er i rockhistorien, når der med mellemrum foretages afstemninger i diverse medier.

Den 3-dobbelte LP Sandinista blev udsendt i 1980 til en blandet modtagelse, mens efterfølgeren 'Combat Rock' udkom i 1982, kort efter at Headon havde forladt gruppen. Han havde dog skrevet pladens største hit 'Rock The Casbah'. Samtidig røg lead guitaristen Mick Jones og forsangeren Joe Strummer i totterne på hinanden, hvilket resulterede i Jones' afgang og efterfølgende dannelse af gruppen Big Audio Dynamite.

I 1985 forsøgte Strummer og bassisten Paul Simonon at genoplive The Clash med tre session-musikere på den kiksede pink-parodi 'Cut The Crap'. Efter gruppens endelige opløsning dannede Strummer gruppen The Mascaleros, mens Simonon efter et par mislykkede forsøg på egen hånd vendte tilbage til den billedkunst, som han oprindelig kom fra. Han er i dag et feteret internationalt kunstnernavn. Simonon har senere medvirket i bandet The Good, The Bad & The Queen sammen med Damon Albarn. Simonon og Jones har desuden spillet backing for tegneseriegruppen Gorillaz. 

The Clash fik i øvrigt et stort internationalt hit i 1992 med 'Should I Stay Or Should I Go', der oprindelig udkom på single i 1982. Nummeret blev brugt som underlægning for en reklame, der solgte Levi's jeans.

Ikke desto mindre bevirkede det, at CBS begyndte at udgive posthume Clash-albums i bundter, og gruppens medlemmer overvejede efter sigende et come back, som dog aldrig blev til noget.

Joe Strummer døde i december 2002. Året efter blev The Clash optaget i Rock and Roll Hall of Fame.

Diskografi 
Studiealbum
 The Clash (1977)
 Give 'Em Enough Rope (1978)
 London Calling (1979)
 Sandinista! (1980)
 Combat Rock (1982)
 Cut the Crap (1985)

Livealbum
 From Here to Eternity: Live (1999)
 Live at Shea Stadium (2008)

Opsamlingsalbum
 Black Market Clash (1980) Epic/Sony Music (10" EP samling af B-sider, genudsendt som en 12" EP i 1981)
 The Story of the Clash, Volume 1 (1988) Sony Music/Columbia; Epic
 1977 Revisited (1990) Relativity
 The Singles (1991) Sony Music/Columbia; Epic
 Super Black Market Clash (1993) Columbia/Sony Music; Legacy/Epic
 The Essential Clash (2003) Columbia/Sony Music; Legacy/Epic
 The Singles (2007) Sony BMG
 The Clash Hits Back 2013 Sony Legacy

Ekstern henvisning 

 The Clash Online

Referencer 
 The Clash  på DRs musikleksikon

Fra DR's Musikleksikon
Punkgrupper fra Storbritannien
Clash, The
Keld Heick

Keld Arne Heick (født 24. februar 1946 på Frederiksberg) er en dansk sanger, komponist, sangtekstforfatter og guitarist.

I 1966 grundlagde han orkestret The Donkeys (senere kendt som Keld & The Donkeys), der spillede pigtrådsmusik. Keld & The Donkeys fik deres folkelige gennembrud med dansktop-hits som "Ved landsbyens gadekær" (1966) og "Vi skal gå hånd i hånd" (1968). Keld & The Donkeys spillede deres sidste koncert nytårsaften 1980.

Sammen med sin kone Hilda Heick har han siden 1981 turneret landet rundt med tusindvis af optrædener. Allerede i 1976 indspillede de sangen "Do You Speak English", som var Hildas debut som sangerinde, men først den 6. februar 1981 spillede de første gang sammen på Pejsegården i Brædstrup. De har en lang række pladeindspilninger bag sig og har også optrådt sammen i revy. Keld & Hilda har deltaget fire gange ved Dansk Melodi Grand Prix, senest i 1992 da duoen deltog sammen med gruppen Sweethearts under navnet Sweet Keld & The Hilda Hearts med sangen "Det vil vi da blæse på". Keld & Hilda Heick har modtaget to danske Grammy'er for Årets dansktop udgivelse, for Lige i øjet (1994) og Hatten af (1995).

I årene 1993–98 var parret chef for Nykøbing Falster Revyen.

Keld Heick var i perioden 1998–2002 vært på DR1-programmet Musikbutikken.

Som sangskriver har Keld Heick skrevet adskillige tekster inden for dansktop- og schlagergenren, oftest oversættelser af svenske og tyske sange. Han har ifølge Koda registreret mere end 933 værker. Selv mener Keld Heick, at han har skrevet "et godt stykke over 2000" sangtekster. Han regnes for én af de mest flittige danske sangtekstforfattere sammen med Fini Jaworski og afdøde Thøger Olesen. Keld Heick har vundet det danske Melodi Grand Prix ni gange som sangskriver; første gang i 1979 med Tommy Seebachs "Disco Tango", og senest i 1996 med Martin Loft og Dorthe Andersens "Kun med dig", som samtidig blev Heicks sidste bidrag til Grand Prix'et. Han har desuden været vært ved  Grand Prix'et i 1993, 1999 og 2001.

Keld Heick blev uddannet folkeskolelærer i 1969 på Zahles Seminarium. Keld og Hilda Heick blev gift den 24. august 1968. I folkeskolen gik de i 2. og 3. klasse sammen, og mødte senere hinanden i teenageårene hvor de blev kærester i 1961. Sammen har de datteren Annette Heick, født 1971, der er skuespiller, sanger og vært for en række tv-programmer.

Dansk Melodi Grand Prix 
Da Danmarks Radio i 1978 relancerede Dansk Melodi Grand Prix efter en pause på 12 år, startede en epoke for Keld Heick med mange år med tilknytning til showet. Allerede i 1978 var han med som tekstforfatter på Grethe Ingmanns "Eventyr" og det blev begyndelsen på en lang række medvirkener som både tekstforfatter, deltager og endog vært for Grand Prix'et i 1993 ,1999 og 2001.

Medvirken i Dansk Melodi Grand Prix

Kilder

Eksterne henvisninger 
 

Sangere fra Danmark
Personer i Kraks Blå Bog
Deltagere ved Dansk Melodi Grand Prix 1992
Personer fra Frederiksberg
Dupond og Dupont

Dupond og Dupont (i ældre oversættelser Hansen og Hansen ) er to politidetektiver, der jævnligt optræder i Tintin-serien. De har normalt en funktion til at kvikke historien op med falden-på-halen humor, idet de som regel kommer galt af sted på en eller anden måde. Deres dumhed er grænseløs. Som eksempel kan nævnes en episode i albummet Mission til Månen, hvor de begge bliver opskræmte over, som de tror, at have set et skelet (i virkeligheden har de set hinanden gennem en røntgenskærm), hvorefter de ender med at arrestere et plastikskelet fra en lægeklinik.

De to detektiver har ingen familiemæssige relationer (navnene er kun næsten ens), men i udseende ligner de hinanden så meget, at det normalt er svært at se forskel. Dog vil man – bortset fra deres første optræden (kronologisk) – ved nærmere eftersyn kunne se en lille, men dog markant forskel på de to herrers moustacher. Duponts overskæg buer en smule ud til siden, mens Duponds overskæg går lige ned.

Deres fremtræden er nobel: Sort jakkesæt med vest og bowlerhat samt spadserestok. Dog vil man ofte se dem i forsøg på forklædning, når de har opgaver udenlands, men desværre for dem, virker deres forsøg på at falde i med lokalbefolkningen normalt modsat. De har tilsyneladende deres oplysninger om lokale dragter fra turistbrochurer, så de bliver øjeblikkeligt genkendt som udlændinge.

Som detektiver er de som regel mere til besvær end til hjælp for opklaringen af forbrydelser. På den måde får de Tintin til at fremstå som ekstra klarsynet. Til trods for deres inkompetence, er de alligevel uundværlige eftersom at Tintin som ofte får alle spor og detaljer i efterforskningen fra de to detektiver, hvilket normalt ikke er tilgængeligt for pressen og offentligheden. Tintin ender som ofte med at løse mysteriet med mere hjælp fra sine følgesvende alene, dog  forbliver de to detektiver i den tro at det kun i en mindre grad er Tintin som er årsag til opklaringen, og de tager derfor ofte hele æren.

Kilder 

Tintin-figurer
Par
Bauxit

Bauxit er en aluminiummalm, der overvejende består af aluminiummineralet hydrargillit Al(OH)3, böhmit og diaspor AlOOH, og i mindre omfang af jernoxiderne hæmatit og goethit, lermineralet kaolinit og i ringe omfang af anatas TiO2.

Omkring 85% af verdensproduktionen af bauxit raffineres til aluminiumoxid (Al2O3), som igen bruges som råstof for produktion af aluminium. Hovedkilder for bauxit er lande som Jamaica, Surinam, Brasilien og Australien.

Bauxit har fået navn efter byen Les Baux de Provence i Sydfrankrig, hvor det blev opdaget for første gang i 1821 af geologen Pierre Berthier.

Sedimentære bjergarter
Aluminium
Terry

Terry (fransk: Milou – opkaldt efter Hergés barndomskæreste) er navnet på titelpersonens hund i tegneserien Tintins oplevelser. Det er en hvid ruhåret foxterrier, der trofast følger med Tintin på alle hans eventyr. Om det så er måneekspeditionen i Månen tur-retur, så fremstilles en speciel rumdragt til Terry, så den kan være med.

Historie 
Terry forstår alt, hvad dens herre siger, og undertiden kommenterer den handlingen på forskellig vis (hvad personerne i historien dog ikke forstår). Den gør normalt sin pligt, men en gang imellem splittes den mellem pligten og fornøjelsen, hvilket illustreres ved engel- og djævel-udgaven af hunden (en teknik, der kendes fra Walt Disney). Den er ikke altid vild med de eventyr, som dens herre kaster sig ud i, den vil helst have fred og ro.

Tintin-figurer
Kungliga Vetenskapsakademien

Kungliga Vetenskapsakademien (det kongelige, svenske videnskabsakademi) er en uafhængig organisation, hvis formål det er at fremme videnskaberne, først og fremmest matematik og naturvidenskab.

Akademiet blev grundlagt i 1739 efter udenlandske forbilleder af seks videnskabsmænd og politikere: Jonas Alströmer, Anders Johan von Höpken, Sten Carl Bielke, Carl von Linné, Mårten Triewald og Carl Wilhelm Cederhielm.

Virksomheden rettes hovedsageligt imod 
 at være et forum, hvor forskere mødes på tværs af faggrænserne 
 at tilbyde særlige forskningsmiljøer 
 at give støtte til yngre forskere 
 at belønne fremragende indsatser inden for forskning 
 at formidle internationale, videnskabelige kontakter 
 at være talerør for videnskaben i samfundet og at påvirke forskningspolitiske prioriteringer 
 at stimulere interessen for matematik og naturvidenskab i skolen 
 at sprede videnskabelig og populærvidenskabelig information af forskellig slags 

Akademiet uddeler hvert år Nobelprisen i fysik og kemi, Nobelprisen i økonomi, Crafoordprisen og et antal andre store priser. 

Akademiet ledes af en præsident, som støttes af tre vicepræsidenter – alle valgt til disse tillidshverv for en vis periode. Sammen med den heltidsansatte, faste sekretær danner akademiets præsidium dets ledergruppe. Medlemskab af akademiet forkortes LVA.

Arbejdet med at udvælge nobelpristagerne sker i akademiets forskellige nobelkomiteer.

Udgivelser 

Vetenskapsakademiens handlingar blev publiceret som dets primære serie mellem 1739 og 1974. Samtidig blev andre store serier publiceret, der dog siden også er faldet fra:
 Öfversigt af Kungl. Vetenskapsakademiens förhandlingar (1844-1903)
 Bihang till Vetenskapsakademiens Handlingar (1872-1902)
 Vetenskapsakademiens årsbok (1903-1969)

Akademiet begyndte at publicere årlige rapporter om fysik og kemi (1826), teknologi (1827), botanik (1831) og zoologi (1832). Disse varede indtil 1860'erne, hvor de blev erstattet af Bihang-serien (betydende: supplement til hanlingarna). I starten af 1887 blev denne serie atter splittet op i fire sektioner (afdelning), som i 1903 blev uafhængige videnskabelige tidsskrifter med titlerne "Arkiv för...", heriblandt
 Arkiv för matematik, astronomi och fysik (1903-1949).
Yderligere omstrukturering af deres emner skete i 1949 og 1974.

Akademiets første udelukkende online tidsskrift er Electronic Transactions on Artificial Intelligence eller "ETAI" (). Det blev grundlagt i 1997 af Erik Sandewall, professor i datalogi ved Linköpings Universitet.

Aktuelle udgivelser
 Ambio (1972-)
 Acta Mathematica (1882-)
 Arkiv för matematik (1949- med denne titel; 1903-1949 også inkluderende fysik og astonomi)
 Acta Zoologica (1920-)
 Levnadsteckningar över Vetenskapsakademiens ledamöter (1869-), biografier over forhenværende medlemmer
 Physica Scripta (1970-), sammen med Det Norske Videnskaps-Akademi
 Porträttmatrikel (1971-), portrætter af nuværende medlemmer
 Zoologica Scripta (1972-), sammen med Det Norske Videnskaps-Akademi
 ETAI (1997-)

Eksterne henvisninger 
 Kungliga Vetenskapsakademien

Videnskabsakademier
Organisationer fra Sverige
Etableret i 1739
Plymouth

Plymouth er en by beliggende i Devon i det sydvestlige England med  indbyggere. Den er kendt for at være udgangspunkt for flere af Francis Drakes togter, og han blev valgt til borgmester i byen.

Flådestation 
Også i nyere tid har byen været en central flådehavn, hvilket gjorde, at den var genstand for heftige tyske bombardementer under 2. verdenskrig. Den ene af de britiske flådestationer, HMNB Devonport, ligger i Plymouth.

City 
Plymouth fik status som city i 1928.

Religion 
Plymouth har haft en katolsk domkirke siden 1858. Devons anglikanske domkirke ligger i Exeter.

Referencer

Eksterne henvisninger 

 
Enhedslige myndigheder i Sydvestengland
Cities i Sydvestengland